Egpaar gemartel gedurende aanval | Netwerk24
Volgens die Bronkhorstspruit-veiligheidinligtingsnetwerk (BVIN) is die 64-jarige man en sy 53-jarige vrou Sondag omstreeks 18:00 deur ses aanvallers oorval. Een van die aanvallers het vermoedelik 'n vuurwapen gehad.
Die man was in die werkswinkel naby die plaashuis. Hy het alarm gemaak en sy vrou het gaan ondersoek instel en gesien hoe haar man aangerand word.
Foto ter illustrasie. Foto: Pixabay
Die aanvallers het dadelik op die vrou toegeslaan en die egpaar is glo met houtplanke en pype geslaan terwyl die aanvallers op 'n groot bedrag geld aangedring het. Die man se been is na bewering met 'n hoekslyper gesny en die vrou is onder meer met 'n skroefbek aangerand.
Twee handwapens, juweliersware, kontant en huisware is gesteel. Die aanvallers het hul buit en die egpaar se selfone op die man se bakkie gelaai en in die rigting van die R104 gevlug en van daar vermoedelik in die rigting van Bronkhorstspruit of Emalahleni.
Die egpaar se seun het kort ná die aanval by die huis aangekom. Sy ma kon daarin slaag om haarself los te wikkel en hom te roep.
Die BVIN het bevestig die egpaar is met ernstige beserings in die hospitaal opgeneem. Teen druktyd is hul toestand as kritiek beskryf.
Die man het onder meer gesig- en skedelfrakture opgedoen en moes 'n noodoperasie in 'n Johannesburgse hospitaal ondergaan. Sy vrou is met 'n kopwond en verskeie kneusplekke per ambulans na Emalahleni geneem.
Die polisie in Bronkhorstspruit kon nie dadelik die voorval bevestig nie. Hul kommentaar sal bygewerk word sodra dit ontvang word.